text: Or vous dirai conment Flourette,
   PageV02P226
   Ele et Lyadès et Gayete
   Furent liement receü[e]s
   Quant à la court furent venues.
   Cléomadès les ot mandées,
   Et eles s'estoient hastées
   Du plus que eles onques porent ;
   Car si très grant desirrier orent
   De Clarmondine tost veöir,
   Que eles ne porent avoir
   De nule riens plus grant desir.
   Lie fu, quant les vit venir,
   Clarmondine. Bien le moustra ;
   Car encontre eles se leva,
   Et les acola toutes trois
   Et les baisa souventes fois.
   Toutes trois à genous estoient.
   Clarmondine les mains baisoient
   Et ce dont ele estoit vestue.
   "Dame, avoir vous cuidiens perdue,"
   Font eles, "mais nous vous r'avons,
   Dont Dieu bien gracier devons
   De cuer, et souvent merciier."
   De leur genouls les fist drecier
   Clarmondine la debonaire,
   Qui de tous biens ert exemplaire.
  